Achoimre ar an gCinneadh ón gCoimisiún

an 10 Meán Fómhair 2021

lena mbunaítear na bearta sonracha chun éifeachtaí frithiomaíocha an tsáraithe a cheartú, éifeachtaí a sainaithníodh sa Chinneadh ón gCoimisiún an 5 Márta 2008 maidir le cearta a dheonaíonn an Phoblacht Heilléanach nó a choimeádann sí i bhfeidhm i bhfabhar Public Power Corporation S.A. chun lignít a eastóscadh (Nós Imeachta um Shárú Uimh. 2003/4428)

(Cás AT.38700 – Margaí ligníte agus leictreachais na Gréige)

(ar tugadh fógra ina leith i ndoiciméad uimhir C(2021)6595 final)

(An téacs Béarla amháin atá barántúil)

(2022/C 75/02)

An 10 Meán Fómhair 2021 ghlac an Coimisiún cinneadh a bhaineann le nós imeachta faoi Airteagal 106(3) den Chonradh ar Fheidhmiú an Aontais Eorpaigh. Leis seo foilsíonn an Coimisiún príomhinneachar an chinnidh.

(1) Le Cinneadh an 5 Márta 2008 chinn an Coimisiún gur sháraigh an Phoblacht Heilléanach Airteagal 106(1) i gcomhar le hAirteagal 102 CFAE, a mhéid a rinne sí cearta pribhléide chun lignít sa Ghréig a shaothrú a dheonú do Public Power Corporation (“PPC”) agus na cearta sin a choimeád i bhfeidhm, agus ar an gcaoi sin chruthaigh sí neamhionannas deiseanna idir oibreoirí eacnamaíocha a mhéid a bhaineann le rochtain ar lignít chun leictreachas a tháirgeadh, agus chuir sí ar a chumas do PPC a cheannasacht i margadh mórdhíola leictreachais na Gréige a choimeád trí nuatheachtaithe a choinneáil amach nó trí bhac a cur ar a n-iontráil (“Cinneadh 2008”).

(2) Le Cinneadh an 4 Lúnasa 2009, maidir le roinnt beart a mhol an Phoblacht Heilléanach d’fhonn a áirithiú go mbeadh rochtain ag iomaitheoirí PPC ar ghiniúint lignít-bhreoslaithe i margadh leictreachais na Gréige, chinn an Coimisiún iad a dhéanamh ceangailteach (‘Cinneadh 2009).

(3) Le breithniúnais an 15 Nollaig 2016 sheas an Chúirt Ghinearálta le Cinneadh 2008 agus le Cinneadh 2009. Ina breithiúnais dheimhnigh an Chúirt Ghinearálta go bhfuil neamhionannas deiseanna ann roimh iomaitheoirí PPC de bharr na gceart gar-eisiach atá ag PPC chun lignít a shaothrú.

(4) Le Cinneadh an 17 Aibreán 2018, maidir le sraith nua leigheasanna a mhol an Phoblacht Heilléanach a bhaineann le rochtain ar ghiniúint leictreachais lignít-bhreoslaithe a thabhairt do thríú páirtithe tríd an dá stáisiún lignít-bhreoslaithe atá ag PPC a dhífheistiú, chinn an Coimisiún an tsraith leigheasanna sin a dhéanamh ceangailteach (“Cinneadh 2018”).

(5) Na bearta a ghlac an Coimisiún le Cinneadh 2009 agus le Cinneadh 2018, níor chuir an Phoblacht Heilléanach chun feidhme iad go fóill.

(6) An 1 Feabhra 2021 mhol an Phoblacht Heilléanach don Choimisiún sraith nua leigheasanna arb é is aidhm di dul in ionad na mbeart a rinneadh ceangailteach le Cinneadh 2018. Cuireadh san áireamh leis an togra nua an plean atá ag an bPoblacht Heilléanach na stáisiúin lignít-bhreoslaithe uile atá ann a dhíchoimisiúnú faoi 2023, agus beartaíodh rochtain a thabhairt d’iomaitheoirí ar acmhainneacht giniúna PPC trí bhíthin táirgí réamhcheaptha (i.e. méideanna leictreachais a dhíoltar roinnt míonna sula soláthraítear iad). Sheol an Coimisiún comhairliúcháin mhargaidh maidir leis na bearta atá beartaithe an 2 Feabhra 2021 agus an 5 Iúil 2021. Chuir an Phoblacht Heilléanach an leagan deiridh de na leigheasanna isteach an 1 Meán Fómhair 2021.

(7) Faoi na leigheasanna a rinneadh ceangailteach leis an gCinneadh seo, ghabh an Phoblacht Heilléanach uirthi féin a áirithiú go mbainfidh PPC suíomh glan díoltóra amach ar mhargadh todhchaíochtaí na Gréige trí idir 40 % agus 50 % dá tháirgeadh lignít-bhreoslaithe a dhíol ar an Malartán Fuinnimh Heilléanach agus/nó ar an Malartán Fuinnimh Eorpach. Trí ligean d’iomaitheoirí rochtain a bheith acu ar leictreachas mórdhíola ar phraghsanna cobhsaí ar bhonn fadtéarmach agus trí leachtacht a thabhairt isteach i margadh todhchaíochtaí na Gréige, méadóidh na leigheasanna iomaíochas i margaí leictreachais na Gréige chun leasa na dtomhaltóirí.